‘La màquina de Rube Goldberg’, teatre i màgia per a l’inici de les vacances nadalenques
2025-07-24

Des de la vesprada del pròxim divendres 22 de desembre, centenars de xiquets i xiquetes de Burjassot estaran oficialment de vacances nadalenques. Per a rebre-les en gran, l’Ajuntament de Burjassot els ofereix una vesprada repleta de diversió. Una vesprada que començarà amb la tradicional visita del Pare Noel a la plaça de l’Ajuntament i que continuarà, en el Centre Cultural Tívoli, amb un espectacle gratuït de teatre i màgia.

Així, arriba a Burjassot ‘La màquina de Rube Goldberg’, una producció del Teatre Escalante-Diputació de València, dins de la campanya L’Escalante en Gira, de la mà de la companyia capitanejada per l’actor i mag valencià Nacho Diago. L’espectacle, fusió de teatre i màgia, en valencià i apte per a tots els públics, començarà a les 20 h i té una duració aproximada de 70 minuts.

La trama presentarà al públic a Rube Goldberg, un dibuixant que es va fer molt famós, molt famós, perquè va inventar unes màquines tan complexes i absurdes, com a genials. En este espectacle, els més xicotets descobriran, a través de la màgia i de l’univers d’eixes sorprenents màquines dissenyades pel geni de Goldberg, què poden fer ells mateixos per a canviar les coses. Es tracta d’un espectacle que convida al públic menut a reflexionar sobre com els petits detalls poden canviar el món i sobre com, a vegades, per a provocar grans canvis esperem a trobar el moment, una gran idea o els mitjans adequats, sense parar-nos a pensar que un mínim gest es pot convertir en el primer pas per a la transformació.

Amb esta repleta agenda, visita de Papa Noel primer i espectacle de màgia després, els xiquets i xiquetes de Burjassot tindran un inici envejable per a les seues vacances de Nadal.